William Crookes
William Crookes var en britisk kemiker og fysiker, der opdagede grundstoffet thallium i 1861. Han opfandt blandt andet radiometeret ("lysmøllen") og efter opdagelsen af radioaktivitet opfandt han spintariskopet, som blev anvendt til tælling af α-partikler. Hans undersøgelser af katodestråler var en vigtig forudsætning for elektronens opdagelse.
Crookes ernærede sig som forretningsmand, kemisk konsulent og udgiver af fotografiske og kemiske tidsskrifter. Det var i sit private laboratorium, at han eksperimenterede med fotografi, spektroskopi, katodestråler og radioaktivitet. Han gennemførte også en række forsøg med spiritisme.
Crookes var præsident for Royal Society fra 1913 til 1915.